filing
Filing, spåntagende bearbejdningsproces, hvor et værktøj, en fil, fjerner materiale fra et arbejdsstykke ved en retlinjet eller roterende bevægelse. Filen består af et stort antal skæretænder med ringe højde; den skal have god skæreevne, hvorfor den fremstilles af hærdet kulstofstål.
Der skelnes normalt mellem værktøjsfile, savfile og raspe. Værktøjsfile findes med forskellig behugning (tandform) og tværsnitsform, fx fladfile, halvrunde og firkantede file; de er normalt dobbelthuggede i modsætning til savfile, der er enkelthuggede, og anvendes til filing af save og skærpning af værktøj.
Afhængigt af finheden inddeles file ofte i grov-, for- og sletfile; finhedsgraden er tillige afhængig af filens længde, idet en 18″ grovfil er grovere end en tilsvarende 12″ fil.